प्रचारमै सीमित ‘डिग्री माइला’
रामबाबु गुरुङले निर्देशन गरेको चलचित्र हालसम्म खासै चल्न सकेका छैनन् । गुरुङले निर्देशन गरेका चलचित्रको प्रचारप्रसार खुब गरिन्छ तर जब चलचित्र हलमा चल्ने बेला आउँदा दर्शक नपाउने समस्या सिर्जना हुन्छ ।  यद्यपि गुरुङद्वारा निर्देशित चलचित्र ‘कबड्डी’ ले सोचेभन्दा राम्रो व्यापार गरेको थियो । यसपछि यसैको दोस्रो र तेस्रो भागले खासै दर्शकको ध्यान खिच्न सकेन । चौथो भाग ‘कबड्डी कबड्डी कबड्डी’ सम्म आइपुग्दा निर्देशक गुरुङको निर्देशकीय पक्ष धेरै नै खस्किसकेको थियो ।
काठमाडौँ, वैशाख ५ गते । रामबाबु गुरुङले निर्देशन गरेको चलचित्र हालसम्म खासै चल्न सकेका छैनन् । गुरुङले निर्देशन गरेका चलचित्रको प्रचारप्रसार खुब गरिन्छ तर जब चलचित्र हलमा चल्ने बेला आउँदा दर्शक नपाउने समस्या सिर्जना हुन्छ ।  यद्यपि गुरुङद्वारा निर्देशित चलचित्र ‘कबड्डी’ ले सोचेभन्दा राम्रो व्यापार गरेको थियो । यसपछि यसैको दोस्रो र तेस्रो भागले खासै दर्शकको ध्यान खिच्न सकेन । चौथो भाग ‘कबड्डी कबड्डी कबड्डी’ सम्म आइपुग्दा निर्देशक गुरुङको निर्देशकीय पक्ष धेरै नै खस्किसकेको थियो । यी चलचित्रले दर्शकलाई निराश बनाउने काम मात्रै गरे । यही क्रम अहिले चलचित्र ‘डिग्री माइला’ मा पनि लागु भएको छ । सधैँ मौखिक प्रचारले मात्र चलचित्र चल्छ भन्ने कुरालाई गुरुङ निर्देशित चलचित्र डिग्री माइलाले गलत साबित गरिदिएको छ । त्यसमाथि नाम चलेका कलाकारको पनि सधैँ दिन राम्रो हुन्छ भन्ने नहुने चलचित्र हेरेपछि ठम्याउन सकिन्छ । चलचित्रको कथा कुनै नयाँ पनि छैन । त्रिभुवन विश्वविद्यालयबाट अङ्ग्रेजीमा मास्टर डिग्री गरेको एउटा महत्वाकाङ्क्षी युवक घमण्ड र कालान्तरमा ती पात्रमा देखिने नैरश्यको कथा डिग्री माइलामा रहेको छ  ।  डिल्लीराम भुजेल (डिग्री माइला) जो एक आदर्शवादी चरित्र बोकेका व्यक्ति चलचित्रमा देखिन्छन् । रुम्जाटारको गाउँमा उनी मात्र अङ्ग्रेजीमा डिग्री गर्ने एक्लो युवा भएकाले उनमा दम्भ हुनु स्वाभाविक मानिन्छ । उनी गाउँमा आफूबाहेक कसैले पनि अङ्ग्रेजी जान्दैनन् भन्ने भ्रममा छन् । उनलाई  आफ्नो डिग्रीप्रति आवश्यकताभन्दा बढी घमण्ड छ ।  ओखलढुङ्गाको रुम्जाटारमा अवस्थित अमरज्योति शिक्षा विद्यालयमा अङ्ग्रेजी पढाउने शिक्षकको माग हुन्छ । डिल्लीराम भने अङ्ग्रेजीमा डिग्री गरेकै भरमा अनेकन काल्पनिक सपनामा भुलिँदै जान्छन् । उनलाई क्याम्पसमा पढाइदिनका लागि प्रस्ताव पनि गरिन्छ । यस्तै हल्काफुल्का कुरामा चलचित्रको कथा रुमलिएको छ । चलचित्रले अहिले डिग्री हासिल गरेर पनि बेरोजगार भएर बसेका शिक्षक र सधैँ कल्पनामा रमाइरहने र आफूलाई मात्र सबै कुरा थाहा भएको अरूलाई खासै नगन्ने पात्रको कथालाई उजागर गर्न खोजिएको छ । चलचित्रको मध्यान्तरपछि भने दर्शकलाई कतिबेला चलचित्र सकिएला जस्तो लाग्छ । सधैँ एकै खाले अभिनयले दिक्क बनाएका दयाहाङले यस चलचित्रमा पनि खासै राम्रो प्रस्तुति दिन सकेका छैनन् ।चलचित्रमा अर्को खट्किएको पक्ष भनेको अन्त्यमा विद्यार्थीले शिक्षाका लागि गरेको आत्मदाहको प्रयासलाई साधारण तरिकाले टुङ्ग्याइएको छ ।    